ועדת הכלכלה, כנסת 19, פרוטוקול מספר 33, 2013-06-19 10:00

אבישי ברוורמן: בוקר טוב, סבאח אל-ח'יר.

אבישי ברוורמן: חברי חברי הכנסת, חברי הכנסת עיסאווי פריג', מסעוד גנאים, אני כל כך שמח, חבר הכנסת יצחק וקנין, שאתה ממלא מקום קבוע ובשבילי זה יותר מהכול, אתה בניסיונך כי רב, חבר הכנסת צור, נציגים של התקשורת הערבית, אני זכיתי בימי חלדי, בין השאר, להיות שר לענייני מיעוטים ואני מכיר היטב את התקשורת הערבית.

אבישי ברוורמן: תמיד הייתי בעמדה שאת התקשורת הערבית צריכים להוביל ערבים ולא יהודים.

אבישי ברוורמן: יהודים יכולים להיות חלק, אבל המובילים ערבים.

אבישי ברוורמן: אני כולל בזה גם דרוזים, אני לא אכנס פה לוויכוח, אבל בסופו של דבר ככה זה צריך להיות.

אבישי ברוורמן: בשנים האחרונות התחילה באמת פעילות יוצאת מן הכלל, תקשורת באמצעות גופים פרטיים.

אבישי ברוורמן: היא חזקה, היא ענפה, היא ברדיו, היא באינטרנט, ואנחנו רואים את הדברים שישנה יזמות מאוד מאוד פורייה.

אבישי ברוורמן: הדוגמה מחוץ למדינת ישראל של "אל-ג'זירה" השפיעה גם כן, אני חושב, על השוק הפנימי הערבי עם הרבה מאוד יוזמות.

אבישי ברוורמן: ואני חושב שזה גם מושך את השירות הממשלתי להתייעל, להיפתח, להיות יותר רציני.

אבישי ברוורמן: בתקופה הזאת בכלל כל נושא התקשורת באינטרנט עובר מהפכים בכל העולם ובארץ.

אבישי ברוורמן: ד"ר אמיר גילת היה צריך להיות פה אבל קרו לו בעיות עם הרכב.

אבישי ברוורמן: דרך אגב, אני אומר את זה, ואולי, לאה, נוציא מכתב לשר האוצר, למשרד האוצר, שאני ציפיתי כבר שאני אקבל את הפרטים לוועדה לגבי הסיום של נושא הרפורמה שלב א' כדי שאנחנו נוכל להתקדם בדיון הלאה.

אבישי ברוורמן: שוחחתי עם מר גילת הבוקר, אני מבין שהוא לא קיבל את מה שסיכמנו פה, לגבי האישורים עם האוצר.

אבישי ברוורמן: לכן כדאי שאולי יצא מכתב למשרד האוצר, מה קורה עם הרפורמה ברשות השידור.

אבישי ברוורמן: אבל מילה אחרונה, אני חושב שיש פה אפשרות בשנה הקרובה, והוועדה הזאת תעשה כל מה שהיא יכולה, לקדם את היוזמות, אני תמיד חושב שיוזמות צריכות להיות פרטיות בשילוב עם ממשלה, כדי שהשוק הגדול של התקשורת הערבית, שהוא לא רק לערביי ישראל, הוא גם יכול להיות לעולם הערבי וגם חלק מיהודי ישראל, יתקדם לאור באמת האנרגיות והדברים שקורים בשטח.

אבישי ברוורמן: אני מאוד מודה לחבר הכנסת פריג' שהעלה את הנושא, ואני אתן לו לפתוח.

אבישי ברוורמן: מה שאני מבקש, יש פה נציגים רבים, זאת ישיבת פתיחה, הישיבה הזאת לא באה לקבל החלטות, רק להגיד שאנחנו שמים על סדר-היום של כנסת ישראל וועדת הכלכלה את הנושא של התקשורת הערבית.

אבישי ברוורמן: זה נושא רציני שצריך לקדם אותו, שבו, כפי שאני אומר, מנהיגות פרטית ומנהיגות ממשלתית, אני מקווה, תשלבנה ידיים למען אזרחי ישראל כולם, אזרחי ישראל הערבים בפרט ודוברי הערבית בעולם כולו.

אבישי ברוורמן: אני מבקש שכל אחד יצמצם בשלוש-ארבע דקות, אולי פחות, כדי שנסיים ב-11:00, כי יושב-ראש הכנסת אמר לי שבכל זאת הוא רוצה שאני אסיים בזמן.

אבישי ברוורמן: כמובן אנחנו נגלוש מספר דקות, אבל כל מי שאין לו מה להוסיף על מה שאמר קודמו, אנא שיצמצם.

אבישי ברוורמן: אני מאוד מודה לך, חבר הכנסת פריג', בבקשה.

עיסאווי פריג': סלאם עליכום, שלום רב לכולם, לאדוני, כבוד היושב-ראש ברוורמן, שאני מודה לו שהנושא הזה של התקשורת הערבית מקבל מקום וחשיבות בוועדת הכלכלה.

עיסאווי פריג': אני מרגיש את זה ורואה את זה.

עיסאווי פריג': אני ממשיך את דבריו של חבר הכנסת ברוורמן, שזו ישיבת פתיחה.

עיסאווי פריג': הנושא של התקשורת הערבית ילווה את המושב הזה לאורך כל השנים, עד שנגיע לתוצאות ממשיות שנראה אותן בשטח באופן ממשי.

עיסאווי פריג': לפני שנה בדיוק מהיום הייתה ישיבה של התקשורת הערבית במסגרת ועדת החקירה הפרלמנטרית של ידידנו אחמד טיבי.

עיסאווי פריג': שנה מהיום עברה, אני אגיד לך, אבישי, עשיתי מיני עבודת בית כזאת, מאז הישיבה שהייתה לפני שנה עד היום התקשורת הערבית תקועה במקום, מאומה לא השתנה, כלום לא השתנה.

אבישי ברוורמן: דרך אגב, חבר הכנסת פריג', אני מוכרח להגיד לך, שאתה יודע, אולי אם אנשים היו יורדים עכשיו מהירח והיו צופים וחושבים שזה הדבר היחיד בישראל.

אבישי ברוורמן: אני רוצה להגיד לך שיש עוד כמה נושאים - - -

עיסאווי פריג': אני אגיד לך למה הנושא חשוב ונושא מפתח.

עיסאווי פריג': אני כחבר כנסת, חברים, ששמתי מול עיני והגעתי למסקנה שבעיית החינוך – הכול נמצא שם, החינוך הוא הפתרון.

עיסאווי פריג': וכאן הגענו לנושא ההסברה.

עיסאווי פריג': ההסברה במגזר הערבי היא מתחת לכל ביקורת, בכל המובנים.

עיסאווי פריג': והסברה היא חלק מהותי במערכת החינוך במגזר הערבי.

עיסאווי פריג': אני עכשיו לא רוצה להתחיל את הדיון שניכנס אחד בשני, למה משרד ממשלתי זה או אחר מקפח את המגזר הערבי.

עיסאווי פריג': זו ישיבת פתיחה, כמו שאמרתי, אני מאוד מאוד מצטער שלשכת הפרסום הממשלתית, גדי מרגלית, לא נמצא אתנו אבל הוא יהיה אתנו, ומשרדי ממשלה אחרים לא נמצאים.

<לאה ורון: אדוני, סליחה שאני עוצרת אותך.

<לאה ורון: אני רק רוצה לומר שהם הוזמנו להשתתף בישיבת הוועדה.

עיסאווי פריג': זה עוד מוסיף.

עיסאווי פריג': לשכת הפרסום הממשלתית, שאנחנו רואים בה גם גורם חשוב בכל הסוגיה הזאת, היא תיקח חלק ויהיה לה מה להגיד בנושא הזה.

עיסאווי פריג': אני רואה את נושא התקשורת הערבית כך: עם קום המדינה, הדבר הראשון שהוקם זה ערוץ טלוויזיה ערבית ומאז הכול מקרטע.

עיסאווי פריג': התקשורת הערבית בכל המובנים לא מקבלת התייחסות, והיא בעצם אנחנו, שאנחנו חווים חוויות לא נעימות בתוך המדינה, מגזרים שונים, כך אני רוצה להתמקד בתופעת הגזענות והאפליה שקיימת בתקופה האחרונה.

עיסאווי פריג': דבר כזה שנמצא בתודעה של האנשים, דבר כזה ניתן להתמודד מולו רק בהסברה, רק בהסברה.

עיסאווי פריג': ומכאן חשיבות ההסברה, חשיבות הפרסום הממשלתי, חשיבות כל המעורבים בדבר.

עיסאווי פריג': הנושא הוא לא רק כלכלי, ואני לא רוצה עכשיו להיכנס לאחוזים, כמה זה מפרסם שם וכמה זה מפרסם שם.

עיסאווי פריג': זה נושא שעוד ידובר בו, ואנחנו עוד נעשה ישיבות עקביות בתיאום עם כבוד היושב-ראש בנושא הזה.

עיסאווי פריג': אז אנחנו רוצים להקשיב, לשמוע.

עיסאווי פריג': עם המסקנות אנחנו לא נצא עכשיו, לא נתחיל בהאשמות, לא נתחיל בכל התחקירים.

עיסאווי פריג': אני רוצה לתת אפשרות לכל החברים להתבטא כמה שיותר.

עיסאווי פריג': יש לנו המון מה להגיד בנושא הזה, המון שאלות, הן לערוץ-1, הן לרשות השנייה, הן למפרסמים, הן לכל התפיסה הזו.

עיסאווי פריג': אנחנו נתייחס לזה.

עיסאווי פריג': וכבוד היושב-ראש, אני לא אכנס לעומק, אנחנו נקיים דיון - - -

אבישי ברוורמן: אני מודה לך.

אבישי ברוורמן: הזמן קצר והמלאכה מרובה בשיחה כדי לפתוח באמת דיון שיביא בסוף להחלטות במשך ישיבות הוועדה.

אבישי ברוורמן: אני קודם כול רואה שג'עפר פרח כאן, שהוא מנהל מרכז מוסאוא.

אבישי ברוורמן: הוא שלח מסמך שהופץ לכל חברי הוועדה.

אבישי ברוורמן: לצערי, זה יהיה בשלוש דקות, ארבע דקות, הנקודות המרכזיות שאתה ראית, כי אנחנו לא נכנסים פה ל - -

<ג'עפר פרח: כן, תודה.

אבישי ברוורמן: ואחריו אני אבקש מעאטף כיוף ויאסר עטילה, אתם תחליטו ביניכם, אני רציתי לשמוע את התמונה, מה קרה, מה היה קצת בעבר במספר דקות.

אבישי ברוורמן: ואני ראיתי שיש דינמיות ושינויים בשידורים בכל רשות השידור, גם מבחינת האיכות, אז אולי תדווחו עליהם גם.

אבישי ברוורמן: תודה.

אבישי ברוורמן: כן.

<ג'עפר פרח: תודה.

<ג'עפר פרח: אני אתייחס לכמה נקודות שקשורות לתקשורת בכלל, לתקשורת הערבית, אני אתייחס גם לנושא של תעשיית הטלוויזיה שמנסים בשנתיים האחרונות להקים אותה.

<ג'עפר פרח: תעשיית המדיה הערבית בכלל היא לא חדשה.

<ג'עפר פרח: במבזקים – התעשייה המודפסת, הפרינט, נמצאת במצוקה.

<ג'עפר פרח: אם בשנות ה-80, כשנכנסו הטלוויזיות הרב-ערוציות, אמרו: אנחנו נקים ונשקיע לתמוך בפרינט בעברית, התמיכה בפרינט הערבי דרושה היום.

<ג'עפר פרח: היום יש לנו יומון אחד ושלושה עיתונים של סוף-שבוע שמתפרסמים ברמה הארצית והמון מקומונים.

<ג'עפר פרח: תעשיית הפרינט דורשת עזרה מסודרת, הקמת קרן מסודרת שתעזור לה כתעשייה.

<ג'עפר פרח: האינטרנט כבר מתחיל לנגוס בתעשיית הפרינט, אנחנו מדברים על האינטרנט בכלל שמתחיל לנגוס.

אבישי ברוורמן: זאת כמובן תופעה בין-לאומית, שכולם מבינים - - -

<ג'עפר פרח: נכון.

<ג'עפר פרח: אבל אם בצרפת ואם בישראל בשנות ה-80 ידעו את חשיבות הפרינט, וגם החינוך לקריאה, שהפרינט ייכנס והעיתונות המודפסת תיכנס למערכת החינוך ותהיה חלק ממה שילד ערבי יקרא – זה לא מתקיים.

<ג'עפר פרח: אם "מעריב לנוער" ועיתונות של ילדים ונוער נכנסת לתוך בתי-הספר ונמצאת בתוך בית-הספר הרגיל – היא לא נכנסת וזה גורם גם לירידה מתמדת בפרינט בערבית.

<ג'עפר פרח: הדבר השני זה שוק הפרסום.

<ג'עפר פרח: שוק הפרסום היום שמגיע לאוכלוסייה הערבית הוא כ-100,000,000 שקל.

<ג'עפר פרח: אחת הבעיות המרכזיות היא הלפ"מ אבל לא הבעיה היחידה.

<ג'עפר פרח: עכשיו יש בדיוק קמפיין של הלפ"מ בנושא של טביעה בחופים, חופי רחצה – לא עולה בערבית.

<ג'עפר פרח: קמפיין שלם של הסיעוד, של גיוס אחיות ללמוד סיעוד.

אבישי ברוורמן: לפ"מ זה לשכת הפרסום הממשלתית, שלא נוכחת פה, לצערי.

<ג'עפר פרח: הקמפיין לא עלה בשפה הערבית לגייס אחיות ללימודי סיעוד, שבנגב זועק לשמיים, לא עלה בכלל בשפה הערבית.

<ג'עפר פרח: פנינו למשרד הבריאות, אמרו: אנחנו נעלה את זה – זה לא עולה.

<ג'עפר פרח: בשנת 2006 כל הקמפיין של פיקוד העורף כמעט ולא עלה.

<ג'עפר פרח: התוצאה הייתה שאנשים נהרגו בגלל שלא ידעו איך להתגונן במצב חירום.

<ג'עפר פרח: אני חושב שתעשיית הפרסום הישראלית, התעשייה המסחרית, לאט לאט מכירה את המגזר הערבי, את העיתונות הערבית ואת האוכלוסייה הערבית, אבל עדיין אנחנו רחוקים.

<ג'עפר פרח: עכשיו, כל הרגולציה ממועצת הכבלים עד רשות שנייה, כולם כמעט, כולל רשות השידור, מתעלמים מהצמחת תעשיית טלוויזיה ערבית.

<ג'עפר פרח: חיבור תשתיות כבלים במגזר הערבי – מעט מאוד.

<ג'עפר פרח: נכנסו נצרת, בעיקר לערים.

<ג'עפר פרח: יש פער בתשתיות, כל הסיפור של טלפוניה היום, התוצאה שאין כמעט תחרות בטלפוניה במגזר הערבי.

<ג'עפר פרח: כל הפרויקטים שנעשו כדי לגשר על פערים כמעט ולא נכנסו ליישובים הערבים, אין השקעה בהפקת תוכן.

<ג'עפר פרח: הדבר האחרון שקרה רק בשנה האחרונה, סגירת החדשות המקומיות בערבית.

<ג'עפר פרח: היה מכרז סוף-סוף לערוץ טלוויזיה בערבית, שיצא לי להיות מעורב ועדיין אני מעורב בו.

<ג'עפר פרח: אני חייב להגיד שהוא מקרטע, ולמרות שהושקע בו כמעט 8,000,000 שקל הוא נמצא במצב קשה שעלול לסגור את הניצנים הראשונים של הקמת תעשיית טלוויזיה ערבית.

<ג'עפר פרח: מיליארדים מושקעים בתעשיית טלוויזיה בישראל, פורמטים ישראליים בטלוויזיה מופצים בכל העולם, זה לא קורה במצב של הטלוויזיה בערבית.

<ג'עפר פרח: יש ניצני חיוביים בתעשיית הטלוויזיה הציבורית הערבית אבל לא בתעשייה הפרטית.

אבישי ברוורמן: מר פרח, אני שואל שאלה כזאת.

אבישי ברוורמן: אתה מכיר את הנושאים האלה.

אבישי ברוורמן: נניח שפתאום, כמו שאני שואל פה את השאלות, אתה היית מקבל היום סמכות.

אבישי ברוורמן: אני ישבתי כבר שנים, הייתי יו"ר ועדת כספים, ועדת כלכלה, אני מסכים עם הצורך ליצור משהו יצירתי גדול לגבי הטלוויזיה בערבית.

אבישי ברוורמן: מה היית עושה?

<ג'עפר פרח: אני מציע שני דברים שצריך לעשות אותם.

<ג'עפר פרח: אחד, להגן על הפרינט, להגן על העיתונות המודפסת, ואפשר לעשות את זה.

אבישי ברוורמן: לגבי הקמת ערוץ.

אבישי ברוורמן: אני מדבר על טלוויזיה.

<ג'עפר פרח: אני מדבר על הצמחת תעשיית הטלוויזיה, לא רק על ערוץ.

<ג'עפר פרח: גם על האינטרנט, יש פלטפורמות חדשות.

<ג'עפר פרח: לעגן משאבים, מה שעושה עכשיו איימן סייף, מה שעשו במשרד ראש הממשלה בשיכון, בשילוב ערבים בהיי-טק.

<ג'עפר פרח: אפשר לבוא למפעל הפיס, לרשות השנייה, לכל הגופים שלא עשו כלום כמעט במשך שנים.

אבישי ברוורמן: אבל אתה לא מדבר פה על פרויקט, אתה מדבר על תוספות.

<ג'עפר פרח: לא, אני מדבר על מה שעכשיו עושים בדיוק אצל האתיופים.

<ג'עפר פרח: בשנה שעברה, בשנת 2010 נדמה לי, הוחלט בחקיקה להקצות 4.8 מיליון שקל להצמחת תעשיית טלוויזיה באמהרית.

אבישי ברוורמן: אתה מדבר על התערבות ממשלתית של כסף.

אבישי ברוורמן: זה הכול.

<ג'עפר פרח: ופרטית.

אבישי ברוורמן: אני לא הבנתי מה אתה אומר.

אבישי ברוורמן: מה ההמלצה שלך?

אבישי ברוורמן: אחד הדברים שעלו פה בעבר, אבל אני אעביר את זה לאחרים, באו גופים, כולל יזמים, אנשים בעלי עוצמה, שעשו דברים שהם לא קיצוניים וכל הדברים האלה, בשילוב כדי שתתחיל להיות פה דינמיות.

אבישי ברוורמן: וכל השאלה, כל פעם היה בא אלי, היו שילוב של ערבים ויהודים, היה חסר להם משהו כדי להקים באמת את הדברים האלה.

אבישי ברוורמן: אתה מודע לדברים האלה?

<ג'עפר פרח: כן, בהחלט.

אבישי ברוורמן: אז מה היית עושה?

אבישי ברוורמן: מה הבעיה?

<ג'עפר פרח: הדבר הראשון שצריך לעשות היום זה להחליט בחקיקה על הקצאת 10,000,000 שקל שיושקעו בהצמחת תעשיית טלוויזיה ערבית.

<ג'עפר פרח: לא השקעה בערוץ אלא השקעה בהצמחת התעשייה הזאת של ההפקות.

<ג'עפר פרח: כל המאות מיליונים שמושקעים היום בטלוויזיה בעברית בישראל על-ידי גם הרשות השנייה, גם מועצת הכבלים, גם הזכייניות, זה לא הגיע לתעשיית הטלוויזיה הערבית.

<ג'עפר פרח: עכשיו זה נעשה באמהרית, רק בשנה שעברה זה נעשה, צריך לעשות את זה עכשיו גם בשפה הערבית.

אבישי ברוורמן: תודה רבה.

אבישי ברוורמן: אני מבקש מיאסר עטילה ועאטף כיוף, תחליטו מי מכם, אתם מובילים.

אבישי ברוורמן: עאטף, אתה חבר המליאה, יאסר, אתה היום האחראי, אתה המנהל של כל הרדיו בערבית, האם אתם רוצים לדבר רק על הרדיו או שמישהו מכם רוצה לדבר על טלוויזיה?

<שלמה גנור: שמי שלמה גנור, מנהל הטלוויזיה בערבית.

אבישי ברוורמן: רגע.

אבישי ברוורמן: קודם כול, אמרתי שאני מעדיף, למרות היהודים, שהערבים יתחילו.

אבישי ברוורמן: אמרתי שבעתיד אני גם מעדיף שערבים יובילו את הטלוויזיה הערבית והיהודים יהיו פחות.

אבישי ברוורמן: אבל יש לי כבוד אליך, שלמה, אתה תדבר גם כן.

אבישי ברוורמן: עאטף, בבקשה.

<עאטף כיוף: כן.

<עאטף כיוף: אני אציג את עצמי.

<עאטף כיוף: קוראים לי עאטף כיוף, אני חבר מליאת רשות השידור ואני יושב-ראש המדיה בערבית – הטלוויזיה והרדיו בערבית.

<עאטף כיוף: הגעתי לפני שנתיים, אני ועוד ארבעה חברים ערביים, פעם ראשונה בתולדות רשות השידור שיש ייצוג הולם, חמישה מ-31, זאת אומרת, פחות או יותר את ה-20% שכל הזמן מדברים עליהם.

<עאטף כיוף: באתי כדי באמת לסייע, לעזור.

<עאטף כיוף: אני איש חינוך, מנהל בית-ספר תיכון לשעבר, חשבתי שאני יכול לתרום את חלקי גם כן בתקשורת.

<עאטף כיוף: היה לי ניסיון לפני כמה שנים.

<עאטף כיוף: המצב לדעתי לפני שנתיים לא היה משביע רצון.

אבישי ברוורמן: אתה איש חינוך ועדין מאוד, כן.

<עאטף כיוף: אני רוצה להשתמש במילים: באמת לא היה משביע רצון.

<עאטף כיוף: הדביקו לנו את הסטיגמה "מטעם".

<עאטף כיוף: מה זאת אומרת?

<עאטף כיוף: אתם מכירים את הסיסמה, לגבי זאת סיסמה.

<עאטף כיוף: אמרתי: רבותי, בואו עם החברים, הנציגים הערביים, היו 60%, שלוש נשים ושני גברים.

<עאטף כיוף: זאת אומרת, הנשים, הפעם הייצוג שלהם ברשות השידור יותר מהגברים, בואו אנחנו נהיה פעילים במסגרת מליאת רשות השידור לקדם את המערכת, לקדם את השידורים בערבית, וזה האני מאמין שלי.

<עאטף כיוף: התחלנו ברדיו.

<עאטף כיוף: ברדיו בערבית היום, לדעתי, עלינו על המסלול הטוב ביותר.

<עאטף כיוף: היום לא יכולים להדביק לנו סטיגמה.

<עאטף כיוף: אם עורך "אלאתחאד" הוא מגיש ברדיו בערבית זה אומר הרבה.

<עאטף כיוף: זה אומר לי הרבה.

אבישי ברוורמן: בשנתיים האלה אתה ראית שינוי?

<עאטף כיוף: זאת אומרת ההאשמה שהייתה בעבר כאילו שאנחנו מטעם – אנחנו לא מטעם.

<עאטף כיוף: והיום יש חופש ביטוי, וגם כן הנציגים והפוטנציאל במגזר הערבי, ויש פוטנציאל צעיר, זה גאווה.

<עאטף כיוף: ואתה מכיר, פרופ' ברוורמן, אתה היית השר הממונה.

עיסאווי פריג': עאטף, מה מספר העובדים הערבים?

<עאטף כיוף: זה הם יתנו לך.

עיסאווי פריג': אתה חייב לתת לי נתונים.

<עאטף כיוף: בסדר, אני אתן לך את הנתונים שאני יודע.

<עאטף כיוף: בטלוויזיה בערבית התקציב של חטיבת התוכניות היה מ-2001 עד 2011 3,000,000 שקל.

<עאטף כיוף: אנחנו השגנו, ואני אומר את זה בקול רם, תקציב להפקת מקור חיצוניות, קיבלנו את ה-20% – 14,000,000 שקל.

<עאטף כיוף: וקיבלנו לפני שבוע 2.4 מיליון, אני חבר גם בוועדת הכספים וועדת ה-250.

<עאטף כיוף: בלחץ שלנו, זאת אומרת יש לנו היום משאבים.

אבישי ברוורמן: זאת אומרת יש שיפור של המשאבים?

<עאטף כיוף: התחלנו עם "קול קורא".

<עאטף כיוף: יש לנו באתר IBA של רשות השידור "קול קורא", ופנה המנכ"ל וגם כן היושב-ראש אמיר גילת, פנו לחברים הערביים שיש להם חברות הפקות כדי להגיש למכרזים.

אבישי ברוורמן: עאטף, עוד משהו כאן אתה רוצה להוסיף?

<עאטף כיוף: אני רוצה להוסיף עוד שני דברים.

אבישי ברוורמן: בבקשה.

<עאטף כיוף: זה לגבי הטלוויזיה.

<עאטף כיוף: ועכשיו יש לנו תוכניות שאנחנו מכינים אותם.

<עאטף כיוף: ואתם יודעים, מתחילים בדבר מסוים, זה תהליך, כמו החינוך, אתה מתחיל בפרויקט מסוים, עד שאתה מגיע לתוצאות זה לוקח לך זמן.

<עאטף כיוף: אבל בכל זאת אנחנו דורשים ואנחנו לוחצים, ואתם תראו: מיולי יהיו לנו שידורים חיים גם כן בטלוויזיה בערבית, שילבנו גם ערבים נציגים ועובדים ערבים בתפקידים בכירים, אם זה ברדיו, אם זה בטלוויזיה.

<עאטף כיוף: רק הערה אחת.

<עאטף כיוף: לגבי הרדיו בערבית כיום, מי שמנהל ומוביל את הרדיו בערבית הם המנהלים הערביים.

<עאטף כיוף: בטלוויזיה גם כן יש לנו תוכניות כדי לשפר, אני לא אומר שהגענו למצב אוטופי.

אבישי ברוורמן: תודה.

אבישי ברוורמן: מר גנור, אתה רוצה לדבר עכשיו או שלתת קודם ליאסר עטילה?

אבישי ברוורמן: איך אתה רוצה?

אבישי ברוורמן: יאסר, בבקשה, אתה מנהל את הרדיו, שנים היית, קיבלת תפקיד פיקוד.

אבישי ברוורמן: אתה יכול לספר לנו בעובדות מה קורה, מה היה, מה השינוי ומה אתם מתכוננים לעשות.

<סוהיל כראם: אולי ברשותך, מר ברוורמן, אני חושב שהגעתי לוועדה שתדבר על נושא בעיות המגזר הערבי ועל הפרטיים יותר מאשר על הציבוריים.

אבישי ברוורמן: אני מבקש - - -

<סוהיל כראם: רק שנייה אחת.

אבישי ברוורמן: לא, אני לא אתן לך לדבר.

אבישי ברוורמן: תקשיב אלי, סוהיל.

אבישי ברוורמן: אתה לא תדבר לא ברשות דיבור.

אבישי ברוורמן: יש פה חוק בוועדה הזאת, רק חברי כנסת יכולים להתפרץ.

אבישי ברוורמן: אני אתן להם לסיים ואחרי זה אני אתן לך לדבר.

<סוהיל כראם: אני מודה לך מאוד.

<יאסר עטילה: אני אקצר מאוד.

<יאסר עטילה: תחילה אני רוצה להודות לכם וגם לחבר הכנסת עיסאווי פריג' שיזם את הדיון.

<יאסר עטילה: אני אומר דבר שלא יפתיע את הנוכחים: "קול ישראל בערבית", אפשר להגיד, בשנתיים האחרונות נמצא בעידן חדש לגמרי.

<יאסר עטילה: הדבר מתבטא בשינוי משמעותי בתוכן, שינוי משמעותי באריזה, בסגנון ההגשה, בשיטת ההגשה, בהרחבת תחומי הסיקור ובהגדלת והרחבת האורחים המתארחים בשידור.

<יאסר עטילה: זה אחד.

אבישי ברוורמן: כן, זה נאמר כבר.

<יאסר עטילה: גם חבר הכנסת עיסאווי פריג', גם ג'עפר פרח פה וגם חברי פאיז אשתיוי, כל הנוכחים פה יודעים היטב על מה אני מדבר.

<יאסר עטילה: בעבר דיברנו, נפגשנו, ואנחנו תמימי דעים שהרדיו בערבית היום נמצא בעליית מדרגה.

<יאסר עטילה: שני מילים על הרדיו, ואני גם אתייחס לשאלה של חבר הכנסת עיסאווי, שאלת לגבי העובדים, אם אתה מעונין לקבל תשובה.

עיסאווי פריג': כן כן, אני קשוב.

<יאסר עטילה: חברים, "קול ישראל בערבית", ולו מכוח העובדה שאנחנו שייכים למערך השידור הציבורי, זה דורש מאתנו כמה וכמה דברים שאולי לא קיימים בתחנות מסחריות.

<יאסר עטילה: אנחנו תחנה שנותנת פתחון פה לכולם, אנחנו לא בטאון של הרוב הדומיננטי אלא להיפך, לכל הציבור.

<יאסר עטילה: עצם העובדה שהשידורים שלנו ממומנים על-ידי אגרה אוניברסלית, זה גם נותן בידי הציבור הרחב את הסמכות המוסרית לצפות מהשידור שייתן מה שהוא זקוק לו – הציבור.

<יאסר עטילה: אנחנו תחנה שמעניקה או מאפשרת דיון עומק בסוגיות, בשאלות פוליטיות, כלכליות, דתיות, חברתיות, מוניציפליות במגוון הרחב.

<יאסר עטילה: אנחנו גם מאפשרים דיון עומק בכל זה, אנחנו גם מעניקים, כמו שאמרתי, ביטוי ומתן השקפות או דעות הרווחות בציבור.

אבישי ברוורמן: תודה.

אבישי ברוורמן: עוד משהו להוסיף?

אבישי ברוורמן: הזמן קצר פה.

<יאסר עטילה: יש הרבה, אבל אני אכבד את הבקשה.

אבישי ברוורמן: תודה רבה.

<יאסר עטילה: רק תשובה לשאלה.

אבישי ברוורמן: תשובה לדברים האלה, כן.

<יאסר עטילה: אם תתנו לי אחר כך להגיד כמה מילים - -

אבישי ברוורמן: אני אתן לך אם יהיה זמן.

<יאסר עטילה: - - על לוח השידורים החדש ומהן הבשורות שהוא מביא עמו, אני אשמח לענות.

<יאסר עטילה: אבל באשר לשאלה של כבוד חבר הכנסת, הבאתי התפלגות של העובדים ברדיו בערבית לפי שייכות עדתית ודתית.

<יאסר עטילה: ובחרתי דווקא להביא רק את אנשי התוכן, אלה שעוסקים בתוכן.

אבישי ברוורמן: בבקשה.

<יאסר עטילה: יש 95 עובדי תוכן ברדיו בערבית, מתוכם 57 שהם לא יהודים, לפי החלוקה: דרוזים, בדואים, מוסלמים, נוצרים, ויש 38 עובדים שהם יהודים.

<יאסר עטילה: אם תרצו אני יכול גם לפרט עוד דקה לפי תפקידים.

אבישי ברוורמן: אני חושב שזה מספיק.

אבישי ברוורמן: עיסאווי, אני מצטער.

אבישי ברוורמן: אוקיי, תודה.

אבישי ברוורמן: מר גנור, אתה רוצה להוסיף משהו בנושא הזה?

<שלמה גנור: כן.

<שלמה גנור: תיקון ראשון: זה לא השידורים הערביים אלא שידורים בערבית.

<שלמה גנור: וזו לשון החוק של רשות השידור תשכ"ה: "לקיים שידורים בשפה הערבית לצרכיה של האוכלוסייה הדוברת ערבית, ושידורים לקידום ההבנה והשלום עם המדינות השכנות בהתאם למגמות היסוד של המדינה".

<שלמה גנור: זה המצע, זאת התורה לפיה אנחנו עובדים.

<שלמה גנור: טלוויזיה בערבית משדרת 56 שעות שידור שבועיות – 56 – בליווי תרגום לעברית, תרגום לשפת סימנים וכתוביות לכבדי שמיעה.

<שלמה גנור: השידורים בימים א' וה' ושבת נמשכים משעה 16:00 אחר הצהריים ועד חצות.

<שלמה גנור: השידורים ביום שישי, שזה יום השבתון בחברה הערבית מתחילים בשעה 10:00 בבוקר ונמשכים עד חצות.

אבישי ברוורמן: שלמה, מה הצפייה בהן לעומת הרשתות האחרות?

אבישי ברוורמן: הרייטינג.

<שלמה גנור: לצערי, אין כלי מדידה לרייטינג בחברה הערבית, מפני שהרייטינג זה מונח בחברה הישראלית, בכלי התקשורת המסחריים ושל רשות השידור.

אבישי ברוורמן: אין "פיפל-מיטר"?

<שלמה גנור: יש "פיפל-מיטר" שלא עובד, אם יורשה לי, אבל לא ארצה שזה יהיה על חשבון הזמן.

אבישי ברוורמן: אתה כבר גומר.

<שלמה גנור: כ-50 מכשירים של "פיפל-מיטר" מחולקים לאוכלוסייה הערבית.

<שלמה גנור: לא מופעלים, הם מופעלים בעיקרון רק כשהמכשירים מחוברים לכבלים.

אבישי ברוורמן: אז הם לא אפקטיביים.

<שלמה גנור: אז הם לא אפקטיביים.

<שלמה גנור: כולם עובדים לפי צלחות.

עיסאווי פריג': שלמה, כמה תוכניות חוזרות?

עיסאווי פריג': אני ראיתי את הטלוויזיה בערבית, "מסעדת אבו רמי" ממשיכה לרוץ שם.

עיסאווי פריג': זה שידורים חוזרים.

עיסאווי פריג': השאלה אם יש הצדקה לקיומה.

עיסאווי פריג': התוכנית ממשיכה עד היום.

אבישי ברוורמן: למה אתה מדבר על ערבית?

אבישי ברוורמן: קחו את כל השידורים, אני חושב שבטלוויזיה היהודית העברית, הרי שמה זה הכול ממוחזר, חלק גדול.

אבישי ברוורמן: שייקה אופיר עוד מככב.

<שלמה גנור: שידורי חדשות, תוכניות אקטואליה ודיון, תוכניות חברה, תרבות, בידור, מוסיקה, ילדים ונוער, דת ומדע וסרטים, החל משנה שעברה - - -

אבישי ברוורמן: טוב, זה ברור לנו.

אבישי ברוורמן: עזוב, בשנתיים האחרונות יש "ניו דיל", יש פתיחות יותר גדולה, יש תוכניות, יש איכות.

אבישי ברוורמן: יש עוד משהו שאתה רוצה להוסיף?

<שלמה גנור: התקציב - - -

אבישי ברוורמן: התקציב גדל?

<שלמה גנור: חלקה של הטלוויזיה בערבית מתוך הפקות המקור שהוקצבו השנה ברשות השידור, שזה 74,000,000 שקל, היה 14,000,000 שקל לפי מפתח של 80%-20%.

<שלמה גנור: 20% זה חלקה של החברה הערבית במדינת ישראל.

עיסאווי פריג': מה הפקות המקור לאחרונה שהיו בטלוויזיה בערבית?

<שלמה גנור: ביום העצמאות התחלנו לקבל את המוצרים הראשונים של הפקות המקור.

<שלמה גנור: זאת תעשייה שעדיין בחיתוליה בערבית.

<שלמה גנור: עיקר התעשייה נמצאת בחברה הישראלית העברית.

עיסאווי פריג': אין הפקות מקור בערבית.

<שלמה גנור: אנחנו מעודדים את הקופרודוקציה.

<שלמה גנור: קיימות מספר חברות שהן בניצנים.

עיסאווי פריג': אין הפקות מקור, שלמה.

עיסאווי פריג': מה אתה עושה עם 14 מיליון, אני לא יודע, הפקות מקור אין.

<שלמה גנור: נתחיל לראות אותן במהלך שנת - - -

<עאטף כיוף: אני יכול לענות, אדוני?

<שלמה גנור: בשלהי 2013.

אבישי ברוורמן: אני אמרתי לכם, כמו שאמרתי לסוהיל.

אבישי ברוורמן: אני למשל מעריץ של סייד קשוע.

אבישי ברוורמן: אני מכיר אותו, אני קורא אותו.

אבישי ברוורמן: אני קורא לו אפרים קישון הערבי הישראלי.

אבישי ברוורמן: עכשיו, הוא כוכב על, ואני רואה גם כן, כמו שהוא פתח את הסדרה "עבודה ערבית", יהודים מתחילים להבין קצת יותר גם שערבים - - -

עיסאווי פריג': ההפקה היחידה שהייתה בשפה הערבית.

אבישי ברוורמן: תקשיב רגע.

אבישי ברוורמן: אתה רוצה להתלונן, אז תתלונן.

אבישי ברוורמן: אני מדבר כרגע על מה עושים עכשיו.

אבישי ברוורמן: יש בחברה הערבית אנשים יצירתיים, סייד קשוע הוא סופרסטאר אבל יש אחרים.

אבישי ברוורמן: איך אתם, איזה תוכניות אתם עושים?

<שלמה גנור: שתי סדרות דרמה חדשות נבחרו והן תתחלנה בהפקה לקראת סוף שנת 2013.

<שלמה גנור: אני מאמין שהתעשייה, כמו גלגל שמתחיל להסתובב, נתחיל לראות את הפירות של הפקות המקור במהלך שנת 2014.

<שלמה גנור: כמובן שבהתאם לכך גם יגדלו התקציבים, בהתאם לחוק, ונתחיל לראות את הדברים ב-2014.

<שלמה גנור: אסור לשפוט את - - -

אבישי ברוורמן: מר גנור, אני מסכים.

אבישי ברוורמן: אנחנו הלא נעקוב אחרי הוועדה בדברים האלה.

<שלמה גנור: מספר העובדים?

אבישי ברוורמן: לא, כבר אמרנו את הדברים האלה, אנחנו סגורים.

אבישי ברוורמן: אני מאוד מודה לך.

אבישי ברוורמן: אתה רוצה לתת לי?

<עאטף כיוף: כן, רק משפט אחד.

<עאטף כיוף: חבר הכנסת עיסאווי, אם אפשר.

<עאטף כיוף: אנחנו בוועדת הכספים החלטנו לקבל את המדיניות של היוצרים.

<עאטף כיוף: יש סוגה עלית ויש סוגה תחתית.

<עאטף כיוף: אתה שאלת על הפקות מקור.

<עאטף כיוף: סוגה עלית זה דרמה ותעודה, סוגה תחתית זה בידור ואקטואליה, והסוגה העלית 65% מהתקציב, מ-14,000,000 שקל.

<עאטף כיוף: והיום יש לנו הפקת מקור שתי דרמות, ויש לנו גם כן תעודות.

אבישי ברוורמן: שוכראן.

<עאטף כיוף: לכן יש הפקות מקור.

<עאטף כיוף: אני אומר את זה בקול רם.

אבישי ברוורמן: יש הפקות מקור.

אבישי ברוורמן: רבותי, שמענו עכשיו את מה שקורה בסקטור הציבורי, ואני מוכרח להגיד לכם: אני רואה שיפור.

אבישי ברוורמן: אני באמת רואה שיפור.

אבישי ברוורמן: כי אני עקבתי, בעבר באמת היה - - -

<עאטף כיוף: אז היינו הולכים הביתה אם לא היה שיפור.

<עאטף כיוף: באמת.

אבישי ברוורמן: בעבר היו אנשים שהיו יושבים, לא היה שיפור והיו נשארים על הכיסא.

אבישי ברוורמן: ברגע שאנשים שיש להם מוטיבציה - - -

<עאטף כיוף: באנו כנציגי ציבור.

אבישי ברוורמן: יפה מאוד.

אבישי ברוורמן: אני מבקש לעבור עכשיו לנושא הרדיו.

אבישי ברוורמן: סוהיל כראם, אתה בנית את "רדיו שמס", אתה מוביל.

אבישי ברוורמן: דיברנו כרגע על השוק מבחינת התמונה הציבורית.

אבישי ברוורמן: איך אתה רואה את התמונה בשוק הפרטי בנושא הרדיו?

אבישי ברוורמן: אם תרצה להוסיף לגבי הטלוויזיה.

אבישי ברוורמן: אני רק מקווה, אתה לא איש ביצוע, בקצרה, תראה מה המצב, מה לדעתך צריך לעשות, ואיפה שיתוף הפעולה בין שוק פרטי לממשלה.

דוד צור: אולי גם שיוסיפו לגבי כל הנושא של האינטרנט, כי אני מניח שזה גם פגע בפרינט, כפי שנאמר בהתחלה.

אבישי ברוורמן: כן, השחקן הכי גדול באינטרנט, "פאנט", לא נמצא פה כרגע, ואני רציתי שהוא ידבר על זה, אבל זה יהיה בפעם הבאה.

מסעוד גנאים: אבל יש עוד.

מסעוד גנאים: יש "כל אל-ערב", גם ל"שמס" יש אתר.

מסעוד גנאים: ו"פאנט", איפה הם, הם לא נמצאים?

<לאה ורון: הם הוזמנו.

אבישי ברוורמן: הם הוזמנו.

אבישי ברוורמן: אני רק ציינתי את זה.

אבישי ברוורמן: בבקשה.

<סוהיל כראם: בוקר טוב לכולם.

<סוהיל כראם: מר ברוורמן, אני מצטער על ההתפרצות, אבל היא הייתה התפרצות - - -

אבישי ברוורמן: היא הייתה מהלב, אני אוהב אותך.

אבישי ברוורמן: אני מבין מה שאתה אומר, אני רק אסביר לך את התשובה שלי.

<סוהיל כראם: אני בכל זאת - - -

אבישי ברוורמן: תקשיב רק דקה.

אבישי ברוורמן: תלמד, אני גם למדתי להקשיב, תאמין לי, זה יותר חשוב מהדיבור.

אבישי ברוורמן: בכנסת ישראל יש תרבות, שהבנים שלי לא מקבלים אותה, שכל חבר כנסת מתפרץ, כל אחד מדבר.

אבישי ברוורמן: אבל את חברי הכנסת אני לא יכול לחנך, הנורמות האלה יקרו על פני זמן אולי בכנסת חדשה.

אבישי ברוורמן: מה שכן, לפי חוקי הכנסת, לאנשים שאינם חברי כנסת, הנורמות לפחות, להם בכלל אסור להתנהג כמו חברי כנסת.

אבישי ברוורמן: בבקשה.

<סוהיל כראם: תודה.

<סוהיל כראם: אני אולי אתחיל בתשובה קטנה לחברי מרשת ד'.

<סוהיל כראם: ובעצם לא תשובה.

<סוהיל כראם: אני חושב שערוץ-1 בעברית מעולם לא אמר שהוא לא מטעם.

<סוהיל כראם: אי-אפשר.

<סוהיל כראם: אתם מכירים את הסיפור של הברווז, אני לא אחזור עליו עוד פעם.

<סוהיל כראם: מי שמטעם נשאר מטעם וממשיך לעבוד מטעם.

<עאטף כיוף: אבל אנחנו יכולים לשנות.

אבישי ברוורמן: עאטף, אתה לא ברשות דיבור.

אבישי ברוורמן: הוא מדבר עכשיו, אמרתם את שלכם.

אבישי ברוורמן: אנחנו בדמוקרטיה, כל אחד יביע את דעתו.

<סוהיל כראם: ההבדל בין "רדיו שמס" שעובד מזה עשר שנים, בעוד חודש יהיה לנו עשור, וכל תחנה ובין רשת ד', אני חושב שהוא הבדל תהומי, הבדל עצום.

<סוהיל כראם: אנחנו משלמים למשרד התקשורת כסף, אנחנו משלמים לרשות השנייה כסף, משמע הדבר אנחנו כן מחויבים לשלם כספים.

<סוהיל כראם: ואני שמעתי רק פה בחצי אוזן על 4,000,000 שקל ו-2.4 מיליון.

<קריאה: 14,000,000.

<סוהיל כראם: 14,000,000.

<סוהיל כראם: שקיבלה רשת ד' או קיבלה הטלוויזיה.

<קריאה: לא רשת ד'.

<סוהיל כראם: אני חושב שזה צריך להעיר את תשומת הלב של כולנו, שפה יש משהו לא תקין.

אבישי ברוורמן: אז תסביר.

אבישי ברוורמן: במקום להשתמש בתארי השם.

אבישי ברוורמן: יש מצב, היה מצב א'.

אבישי ברוורמן: זה ברור גם כן ששירות ציבורי יש לו פחות.

אבישי ברוורמן: כמו שתדע לך ששירות פרטי, טלוויזיות פרטיות ורדיו פרטי, לעתים גם בהם יש הטיה.

אבישי ברוורמן: מה ההטיה אצלם יכולה להיות?

אבישי ברוורמן: מכיוון שהם כל כך עובדים למען המוֹלך, והמוֹלך זה להביא את הרייטינג ואת הכסף למקסימום, אז לעתים הם למשל יכולים לעבור לרמת מכנה משותף נמוך, לרמת תוכן נמוכה.

אבישי ברוורמן: לכן פה יש רעות חולות ופה יש רעות חולות.

<סוהיל כראם: אני רק רוצה להדגיש, במענה לשאלתך, מה לא בסדר פה.

<סוהיל כראם: לא יכול להיות שאני או שלפ"מ וכל הממסד נותן כספים לשם' וכשזה מגיע אפילו למגזר הערבי הם מתחרים אתי על הפרסומות, ויש להם אנשים היום שמסתובבים ועושים פרסומות ובמחירים מוזלים, כדי לדפוק את הרדיו בערבית, את "רדיו שמס".

אבישי ברוורמן: אז בוא נעצור כאן.

אבישי ברוורמן: מכיוון שאנחנו ועדת הכלכלה ואחראים גם על כל מבנה המשק, אם, סוהיל, אתה חושב שמבחינת התחרות יש פה עבירה על חוקים, שלח לי, בבקשה, נייר, אני אתייעץ גם עם הממונה על ההגבלים העסקיים, אולי יש פה באמת משהו לגבי הלפ"מ.

אבישי ברוורמן: אז זו טענה.

אבישי ברוורמן: אז את זה סיימנו.

אבישי ברוורמן: עכשיו, תדבר מבחינה קונסטרוקטיבית, מה אפשר לבנות.

<סוהיל כראם: אוקיי.

<סוהיל כראם: מחקר שהוצג בכנסת השנתי של לימודי מדע המדינה הציג מחקר על "רדיו שמס" לא מזמן.

<סוהיל כראם: ובמחקר אומרים כך.

אבישי ברוורמן: אני לא באתי לדיון כאן לעשות על "רדיו שמס" ועל "פאנט".

אבישי ברוורמן: השאלה שלי היא לא "רדיו שמס", השאלה שלי מה עושים.

אבישי ברוורמן: מתחילים דיון, כי המטרה שלי היא לפתח דיונים כדי לבנות פה רדיו איכותי יותר, טלוויזיה איכותית יותר וכו'.

אבישי ברוורמן: בבקשה.

<סוהיל כראם: מר ברוורמן, תרשה לי כמו שהרשית לאחרים, אני מבקש.

אבישי ברוורמן: אני אתן לך את שתי הדקות.

אבישי ברוורמן: אבל אם תיתן רק פרסומת של "רדיו שמס", לא יצא מזה כלום.

עיסאווי פריג': רק אני רוצה להוסיף, אבישי, נתון.

עיסאווי פריג': יש לנו את "רדיו שמס", שאנחנו, המגזר הערבי, מייצגים 20% מאוכלוסיית המדינה, במקביל יש 16 תחנות רדיו במדינה הכללית, אזוריות.

עיסאווי פריג': קח לדוגמה המגזר החרדי שמונה 700,000 איש, יש לו שתי תחנות רדיו אזוריות.

עיסאווי פריג': ו"רדיו שמס" מגיע עד למשולש הצפוני, אין לו פריסה דרומה.

עיסאווי פריג': אז אני רוצה שגם על הנושא הזה נדבר.

אבישי ברוורמן: תציעו לי דברים קונסטרוקטיביים.

אבישי ברוורמן: את הביקורת אני יכול לשבת, תאמינו לי, על הכול.

אבישי ברוורמן: אפילו אני אשאל את אלי ניסן, יש לו ביקורת גם על הזה וגם על הזה, הוא יודע את הכול כבר.

אבישי ברוורמן: בעוד שבועיים הוא יהיה בפנסיה אז הוא ידבר כל מה שהוא חושב.

<סוהיל כראם: שתי דקות ואני אגיע.

<סוהיל כראם: אני רק רציתי להבהיר את מעמדו של "רדיו שמס" מבחינת רדיו שפועל במדינת ישראל.

<סוהיל כראם: המחקר אמר: זה רדיו עם זהות ערבית שלא מתנכרת לזהות הישראלית.

אבישי ברוורמן: יפה.

<סוהיל כראם: אבל ברור, הזהות שלנו ערבית.

אבישי ברוורמן: אין ספק.

<סוהיל כראם: דבר שני, הרדיו כלי מקצועי – זה מה שאומר המחקר – והעיתונאים בתחום האקטואליה, לא פחות ולא יותר, מאוזנים כמו קרן נויבך, קלמן ליבסקינד, אראל סג"ל.

<סוהיל כראם: אז גם העיתונאים בתחום האקטואליה אצלנו מאוזנים ועושים את העבודה.

אבישי ברוורמן: יפה.

אבישי ברוורמן: הלאה.

אבישי ברוורמן: תעשה לי טובה, אני יכול להביא לך, סוהיל - - -

<סוהיל כראם: עוד שתי נקודות אני מסיים.

<סוהיל כראם: תן לי.

אבישי ברוורמן: מר סוהיל, אני אגיד לך מה הבעיה בדיון שלך.

אבישי ברוורמן: אתה לא תקדם פה כלום, אני אגיד לך למה.

אבישי ברוורמן: תאמין לי, אני יכול להביא לך מחקר, והמחקר הזה אולי נכון, שיגיד שהם הכי - - - עזוב את המחקרים כבר.

<קריאה: אגב, יש לי אותו.

אבישי ברוורמן: אני שואל אותך.

אבישי ברוורמן: תקשיב עכשיו.

אבישי ברוורמן: אתה במקום פרסומת ל"רדיו שמס", את "רדיו שמס" כבר יש לו כוח.

אבישי ברוורמן: זה שאתה תקבל פה עוד שנייה באינטרנט, זה לא עושה לך כלום.

אבישי ברוורמן: אני שואל אותך שאלה, אנחנו מתחילים פה שיחה, חלק תהיה לא בוועדה, איך אפשר לשפר את איכות השידורים ברדיו, בטלוויזיה, בשילוב פרטי וממשלתי?

אבישי ברוורמן: אין לי צורך כבר – אני מכיר אותך, מכירים אותך אחרים, את פועלך – להגיד מה עשית.

אבישי ברוורמן: מה אתה מציע קונסטרוקטיבית לשפר את התחרות, את המשאבים?

אבישי ברוורמן: יש לך הצעה קונסטרוקטיבית?

<סוהיל כראם: כן.

אבישי ברוורמן: בבקשה.

<סוהיל כראם: אני חושב שהמדינה צריכה להושיט יד, ואני אתחיל בפרינט, כדי לתת דחיפה בפרינט.

<סוהיל כראם: יש לנו בעיה רצינית מאוד בפרינט במגזר הערבי.

אבישי ברוורמן: אז זה כבר אמר ג'עפר.

אבישי ברוורמן: אתה מסכים אתו.

<סוהיל כראם: כן, אני חוזר על מה שאמר, אני מדגיש את מה שאמר.

<סוהיל כראם: יש לנו 60 עיתונים, כשבאמת אפשר ללכת ולעשות עשרה עיתונים טובים שיכולים באמת להוביל.

<סוהיל כראם: וזו מדיניות לדעתי - - -

אבישי ברוורמן: מי הוביל את המדיניות הזאת?

<סוהיל כראם: כשלפ"מ נותן פרסומות לעיתון שמפיץ 500 עותקים, זה אומר שזו מדיניות.

אבישי ברוורמן: אז זה כבר אמרנו, תעביר לנו מסמך לגבי הלפ"מ ואנחנו נבדוק את זה.

<סוהיל כראם: זה אחד.

<סוהיל כראם: דבר שני, בעניין מה ששאל חבר הכנסת, בעניין האינטרנט.

<סוהיל כראם: אני חושב שיש לנו כמה אתרי אינטרנט בין הטובים, אבל, ויש אבל גדול, התמיכה היא בכמה אתרים שהתוכן אצלם הוא לא מה שצריך ומה שרצוי.

<סוהיל כראם: המגזר לא רוצה לראות רק כל מיני סיפורים באינטרנט.

<סוהיל כראם: הוא רוצה גם לראות חדשות, הוא רוצה גם לראות - - -

עיסאווי פריג': זה המפרסם.

עיסאווי פריג': אתרי האינטרנט היום מאוד קל להגיע לרמת התפוצה של האתר.

עיסאווי פריג': זה דבר שלא יכולים לסדר.

עיסאווי פריג': זה יש נתונים אלקטרוניים קבועים.

עיסאווי פריג': והמפרסם רוצה להגיע לכמה שיותר מקומות.

אבישי ברוורמן: מה שאני מציע, סוהיל, אם יש לך, מעבר לטרוניות ולדברים – אני מבין, ותאמין לי, גם לי יש על הלב, גם בנושא הזה.

אבישי ברוורמן: מה שאני מנסה לקדם, איך לרתום אנשים ביחד כדי להתפתח.

אבישי ברוורמן: אז אתה יכול לכתוב לי נייר של חצי עמוד ותסביר לי מה אתה ממליץ, אני רוצה כל אחד, שיגיד לי מה הוא ממליץ לעשות.

אבישי ברוורמן: אתה סיימת?

<סוהיל כראם: עוד שתי מילים.

אבישי ברוורמן: שתי מילים, בבקשה.

<סוהיל כראם: אני לא יכול להתלונן כשהרייטינג של "רדיו שמס" היום מעל 70%-60%, ואני לא אומר את זה כדי למכור את "רדיו שמס".

<סוהיל כראם: כל אזרח ערבי במדינת ישראל אומר היום ש"רדיו שמס" הרדיו שלו.

<סוהיל כראם: אנחנו עושים את העבודה המקצועית, אנחנו עושים את העבודה ברמה הארצית בצורה מקצועית.

אבישי ברוורמן: תודה.

<סוהיל כראם: מעל 20% מהמדברים אצלנו בעניינים פוליטיים הם יהודים.

<סוהיל כראם: אנחנו מציגים את כל מה שצריך להציג.

<לאה ורון: אדוני, הדיון חייב להסתיים עוד עשר דקות.

אבישי ברוורמן: אדוני, תודה רבה.

<סוהיל כראם: תודה.

אבישי ברוורמן: אוקיי.

אבישי ברוורמן: אני רואה את פאיז אשתיוי מ"כל אל-ערב".

אבישי ברוורמן: בבקשה, פאיז.

<פאיז אשתיוי: שלום לכולם.

<פאיז אשתיוי: אני מברך את מר עיסאווי פריג' על הדיון.

<פאיז אשתיוי: אדון ברוורמן, מגיע לך גם, שאתה מקשיב ואתה מנסה להמציא פתרונות, כי אנחנו באמת במצוקה קשה, נחוץ לנו פתרונות יצירתיים בשביל להוציא את עצמנו מאיפה שהגענו.

<פאיז אשתיוי: אנחנו עדים לתופעה בחמש-שש השנים האחרונות, שכולנו בבעיה.

<פאיז אשתיוי: הפרינט פשוט התקפל פנימה, המוספים נעלמו, פיטרנו עובדים, קיצצנו בהוצאות, המצב של הפרינט הוא בכי רע.

<פאיז אשתיוי: באינטרנט – אנחנו מנסים להוציא משם את הישועה ובינתיים אנחנו לא מצליחים.

<פאיז אשתיוי: התקציבים שמגיעים אלינו לאתרי אינטרנט עדיין לא מספיקים להחזיק את העובדים וגם לאזן את המערכת.

<פאיז אשתיוי: אדוני, רק לסבר לך את האוזן, הרבה משרדי ממשלה שמפרסמים לא מגיעים אלינו, הרבה חברות לא מפרסמות, לא מכירים במגזר, בלפ"מ, בשיחה או בדיון ביני לבין הלפ"מ, אומרים לי שהתקציב של כל המגזר לא עולה על 4%.

עיסאווי פריג': זה 2% בשנה האחרונה.

<פאיז אשתיוי: 2% בשנה האחרונה.

<פאיז אשתיוי: וגם הלפ"מ ממשיך ללחוץ עלינו, רוצה להוריד מחירים מאתר האינטרנט גם מהפרינט.

אבישי ברוורמן: אנחנו נזמן, והפעם אני אדרוש, כי אנחנו הזמנו את הלפ"מ לפה, אנחנו גם נשוחח עם ראש הלפ"מ, כדי שיהיה ברור הנושא הזה, כי אין ספק שמעבר לתהליכים הכלליים בהם העיתונות הכתובה יורדת בנפח שלה, לגבי האוכלוסייה הערבית זה הרבה יותר חמור.

אבישי ברוורמן: הם דיברו פה על הצרכים ואנחנו באמת צריכים לדון בנושא, כי המספרים באמת הם הולכים ויורדים ולכן המכה כאן היא יותר קשה.

אבישי ברוורמן: אנחנו נעלה את זה לדיון.

אבישי ברוורמן: תודה.

<פאיז אשתיוי: להוסיף עוד דבר אחד חשוב, שההכנסה מהפרסום המקומי נעלמה לנו.

<פאיז אשתיוי: המגזר במצב כלכלי קשה, אי-אפשר, המשענת שלנו, העוגן שלנו זה הפרסום הכללי הארצי, ומכאן צריך לתת דגש.

<פאיז אשתיוי: אנחנו בסך הכול מכל עוגת הפרסום במדינה לא מנצלים יותר מ-3.6.

<פאיז אשתיוי: מצבנו ממש קשה.

עיסאווי פריג': פאיז, החברות הציבוריות כמו "קוקה קולה" - -

<פאיז אשתיוי: תקציבים דלים.

עיסאווי פריג': - - הם עלו ברמת הפרסום?

<פאיז אשתיוי: לא, בכלל לא.

עיסאווי פריג': גם שם יש ירידה?

<פאיז אשתיוי: כולם ירדו.

<פאיז אשתיוי: אנחנו מדברים על תקציבים ממש דלים, שאי-אפשר להוציא מהם פרנסה.

<פאיז אשתיוי: כל החברות.

<פאיז אשתיוי: אדוני, אם המגזר, התקשורת הערבית, המדיה, העיתונות הערבית, תיעלם, המגזר – מצבו יהיה הכי רע, כי יש לנו באמת היום, הפכנו להיות עיתונות שהיא פשוט עיתונות חצר, כי המודעה גוררת את הידיעה.

<פאיז אשתיוי: ומאחר ואין משאבים, ואין פרנסה, ואין יכולות להיות עמיד בפני בתי-משפט, כולם הלכו לתמונה וידיעה.

<פאיז אשתיוי: וזה ממש מדרדר את המגזר לתהום.

אבישי ברוורמן: שוכראן, אתה הסברת את הנקודה.

אבישי ברוורמן: הנקודה חוזרת כרגע לגבי הנקודה התקציבית, הלפ"מ והדברים האלה.

אבישי ברוורמן: אני מבקש עכשיו בסדר הזה: נילי בן גיגי מהאגודה לזכות הציבור לדעת, עלאא עבדאללה, נציג מרכז אעלאם, וניתן ליאסר מילה אחרונה.

אבישי ברוורמן: אם איזה חבר כנסת רוצה להוסיף - - -

<ג'עפר פרח: יש גם את "רשת" וגם את - - -

אבישי ברוורמן: רגע, מי יש פה מ"רשת"?

אבישי ברוורמן: לא נרשמו.

<ג'עפר פרח: יש פה את "רשת", יש מועצת הכבלים.

אבישי ברוורמן: אבל הם לא נרשמו לדיבור.

אבישי ברוורמן: איפה אתם?

<שאול מגנזי: "רשת" פה.

אבישי ברוורמן: אז בבקשה, אני צריך לקרוא לכם?

אבישי ברוורמן: יש פה סדר, אתם לא מכירים?

<שאול מגנזי: אנחנו מכירים את הסדר.

עיסאווי פריג': האינטרס להקשיב יותר מאשר להגיד משהו.

<שאול מגנזי: אמר היושב-ראש קודם: למדתי להקשיב.

<שאול מגנזי: גם אני לומד להקשיב.

אבישי ברוורמן: אני מבקש מכם, מ"רשת" ו"קשת", מספר התבטאויות, כי חלק מהדיון שיהיה להבא יהיה איך מקימים פה, איך עושים עוד דברים.

אבישי ברוורמן: אז אנחנו נגנוז חמש דקות מהמליאה.

<שאול מגנזי: אז אני אבקש להתבטא אחר כך, אם זה אפשרי.

אבישי ברוורמן: אז רגע, אני אתן קודם ל"רשת", חשוב לי עכשיו.

אבישי ברוורמן: שאול מגנזי, כן.

אבישי ברוורמן: פה יש הרבה כסף ועוצמה.

אבישי ברוורמן: קונסטרוקטיבית אתה מכיר את הבעיות, מה צריך לעשות?

עיסאווי פריג': אולי שאול, תתייחס גם לטלוויזיה בערבית, שאתם שותפים לה.

עיסאווי פריג': אני רוצה לשמוע.

<שאול מגנזי: אז תודה רבה על ההזמנה באמת לדיון הזה.

<שאול מגנזי: ו"רשת", כמו שאתם יודעים, הרימה מה שנקרא את הדגל בעניין הזה ונכנסה כשותפה לערוץ הערבי, מתוך אמונה שאת העסקים האלה צריכים לעשות יהודים וערבים, בהובלה של ערבים – אני ממש מקבל את מה שאמרת, אדוני היושב-ראש.

<שאול מגנזי: זה נכון שיש לנו כרגע איזושהי מצוקה ניהולית פנימית, ואני מאמין שבעזרת הבעלים של "פאנט", שקודם רצית אותו כאן בדיון, אני מאמין שבסופו של יום אנחנו גם נמצא את הפתרונות, ואנחנו שם באמת כדי לעזור להפקה טלוויזיונית.

<שאול מגנזי: אמר ג'עפר נכון, וג'עפר הפך לחבר מאוד קרוב בשנה וחצי האחרונות כשאנחנו עובדים ביחד כדי לקדם את זה, באמת כמות העבודה שיש במגזר הערבי להפקות טלוויזיה הן מאוד מאוד קטנות ואנחנו רוצים לבנות את היכולות האלה יחד איתם, שהם יפיקו, שהם ישתכללו, שהם ישתפרו והם יעשו עבודה יותר טובה.

<שאול מגנזי: ואני חושב שכולנו נהנה, כי זה באמת מגזר פרטי שמביא פנימה גם כסף, והשקענו לא מעט כסף – קודם אמר ג'עפר 8,000,000, זה כבר מעל 10,000,000 שהושקעו פנימה – הרבה מאוד מאמצים ניהוליים.

<שאול מגנזי: ואני מאמין שאם נעבור את המשוכה הניהולית יהיה ערוץ ערבי ייעודי שהממשלה או אחד מחמשת הערוצים - - -

אבישי ברוורמן: רגע, אין לך, אתה לא תימני – ייעודי.

<שאול מגנזי: ייעודי.

אבישי ברוורמן: לא, כי שמעו יהודי.

<שאול מגנזי: התכוונתי לייעודי.

אבישי ברוורמן: ברור ברור.

עיסאווי פריג': יש שמועות שערוץ הטלוויזיה בערבית "הלא" עובר קשיים ואפילו בדרכו לסגירה.

עיסאווי פריג': מה נכונות הדברים?

<שאול מגנזי: בערוץ יש קשיים שנובעים מזה שבבסיסו הוא הוקם באמצעות שמונה בעלי מניות.

<שאול מגנזי: שמונה בעלי מניות, כל מי שניהל כאן עסקים יודע: עסק מורכב וקשה.

<שאול מגנזי: קשה מאוד להגיע לתמימות דעים.

<שאול מגנזי: יש בסך הכול שני גורמים יהודיים בפנים: אחד זה "ענני תקשורת" והשני זה "רשת", ערוץ-2.

<שאול מגנזי: וערוץ-2 יש לו עסקים אחרים, אבל הוא באמת בחר לבוא לכאן מבחינה חברתית ציבורית, לא כי הוא חושב שמחר הולכים לעשות פה כסף.

<שאול מגנזי: אנחנו חשבנו שחלק מהתרומה שלנו בניסיון הטלוויזיוני, בהבנה, ביידע, היא בהחלט לתרום לקדם את המגזר הערבי, ממש הסיבה העיקרית שבעלי המניות של "רשת" שמו ושמים כסף, וגם אמרו: אם יש בעיה וחלק מהשותפים לא יכולים - - -

עיסאווי פריג': לא קיבלתי את התשובה לגבי ההמשכיות והעתיד של ה- - -

<שאול מגנזי: ברשותך עוד משפט.

<שאול מגנזי: ואנחנו אמרנו: אם יש מצוקה לחלק מבעלי המניות להזרים כסף, "רשת" מוכנה להגדיל את חלקה ולהגיע לחלק משמעותי, ולהכניס פנימה עוד כסף, עוד יכולת ועוד ניסיון.

אבישי ברוורמן: קודם כול, מר מגנזי, תודה.

אבישי ברוורמן: אני, אתה יודע, את השיחות האלה, גם כשהייתי שר וגם בעבר, אני חושב שזה מאוד חשוב למדינת ישראל שיקרה הנושא הזה, אני אשמח לקבל דיווח מה קורה בדברים האלה.

אבישי ברוורמן: אבל רק כדי שלא יגידו שאני רק מ"רשת" ולא מ"קשת", מי רוצה להגיד מילה מ"קשת"?

אבישי ברוורמן: "קשת" לשולחן.

<קריאה: גם ערוץ-10 נמצאים פה.

עיסאווי פריג': למה אתם יושבים בשקט?

<נילי בן גיגי-וולף: יש להם סיבה טובה.

אבישי ברוורמן: רגע, רבותי, "קשת", ערוץ-10 ואנחנו בכמה משפטים נסיים פה.

אבישי ברוורמן: כל אחד יגיד מה שהוא אומר, וכמובן מסעוד גנאים ייתן את ההכרזה, איך שהוא רואה את הדברים, את ההצהרה שלו.

<עאטף כיוף: שווה לחכות.

<עדי גרתי: אני מנהלת הדוקו והאקטואליה של "קשת".

<עדי גרתי: ב"קשת" אנחנו מאמינים מאוד בפריים-טיים ובלהגיע להמונים ולא להחביא תוכניות בשפה הערבית בכל מיני מקומות נידחים, ועל כן יש לנו את "עבודה ערבית".

<עדי גרתי: 60% מהתוכנית בשפה הערבית.

אבישי ברוורמן: אל תשכחי להגיד לסייד שאני כל כך מכיר אותו, אני לא מספיק רואה אותו, שאני הגדרתי אותו כאפרים קישון הערבי הפלסטיני הישראלי.

<עדי גרתי: אנחנו בעריכות של עונה רביעית.

<עדי גרתי: התוכנית הזאת זוכה לרייטינג מדהים, בניגוד לכל הציפיות שהיו לפני.

<עדי גרתי: ואני חושבת שזה המאמץ העיקרי שאנחנו עושים, מתוך אמונה שלמה שצריך להביא - - -

אבישי ברוורמן: משהו את רוצה להוסיף?

אבישי ברוורמן: כי מר מגנזי דיבר פה דברים קונקרטיים.

אבישי ברוורמן: את רוצה עוד איזה הערה קונקרטית?

<עדי גרתי: אין לנו משהו קונקרטי, כי אנחנו בעשייה.

אבישי ברוורמן: לכם יש את הסופרסטאר, הוא צריך למצוא עוד עבודה.

<ג'עפר פרח: כמה משקיעים בתוכניות בשפה הערבית?

<ג'עפר פרח: כי אמורים להשקיע עד 5% מההפקות בשפה הערבית.

<ג'עפר פרח: כמה משקיעים באמת?

<עדי גרתי: אנחנו עומדים בכל המכסה ב-5%.

אבישי ברוורמן: אנא, תעבירו לנו, מר מגנזי, כל אחד מכם, יעביר לנו איזה חצי עמוד שיבהיר את המצב.

אבישי ברוורמן: ערוץ-10, בבקשה.

אבישי ברוורמן: תודה רבה.

<אורן ליברמן וסרמן: אני פה.

<אורן ליברמן וסרמן: אני אחראי הפקות ותוכניות בערוץ-10.

<אורן ליברמן וסרמן: האמת שאין לי הרבה מה להוסיף.

<אורן ליברמן וסרמן: אני יכול להגיד שאנחנו עומדים בהוראת החוק מבחינת ה-5% והתרגום.

אבישי ברוורמן: תודה רבה.

אבישי ברוורמן: אני נתתי את רשות הדיבור ל-30 שניות לנילי בן גיגי, לעלאא עבדאללה, ולאחר מכן חברי הכנסת.

אבישי ברוורמן: יאסר עטילה - -

<יאסר עטילה: אני מבטיח 50 שניות.

אבישי ברוורמן: - - ייתן 50 שניות ואני מסכם.

<נילי בן גיגי-וולף: שמעתי פה את מה שאומרים "קשת", "רשת" וערוץ-10 בסוג של פליאה.

<נילי בן גיגי-וולף: עם כל הכבוד, לשון החוק מחייבת אתכם, זו לא איזו סוג של התנדבות או השקעה חברתית.

<נילי בן גיגי-וולף: לשון החוק מחייבת אתכם לתת ייצוג לשפה הערבית.

<נילי בן גיגי-וולף: רוב התוכניות נמצאות ביום שישי בשעות הכי לא נצפות.

<נילי בן גיגי-וולף: באתי לכאן מתוך כוונה לא לדבר על זה אלא לדבר על כך שאנחנו, האזרח היהודי הישראלי, לא מכיר את הרחוב הערבי, לא מכיר מה הולך, מה מצב הבריאות, מה מצב החינוך, מה מצב מעמד האישה, מה מצב המיסים, הפשיעה, איך מטפלים בזה.

אבישי ברוורמן: גם את הדברים החיוביים.

אבישי ברוורמן: את הדברים האלה לפעמים הוא שומע, את הדברים החיוביים המדהימים שקורים בחברה הערבית, זה הוא לא שומע.

<נילי בן גיגי-וולף: תראה, כדי להכיר באמת, צריך לדבר על גם וגם, גם על החיוב וגם על השלילה.

אבישי ברוורמן: כשיש פשיעה, תאמיני לי, זה כותרת ראשית.

<נילי בן גיגי-וולף: לא, אני מדברת על התייחסות יותר מעמיקה, לא על הכותרות על פשע.

<נילי בן גיגי-וולף: אני מדברת על טיפול מעמיק.

אבישי ברוורמן: אני אתך.

<נילי בן גיגי-וולף: מנפנפים פה ב"עבודה ערבית".

<נילי בן גיגי-וולף: הרי זה היוצא מן הכלל.

אבישי ברוורמן: ברור.

אבישי ברוורמן: אבל תראי, כולנו יודעים את זה.

אבישי ברוורמן: אבל אתה מתחיל משהו, זה איתות.

<נילי בן גיגי-וולף: והם הופתעו שהייתה הצלחה.

אבישי ברוורמן: מה את מציעה לקדם?

אבישי ברוורמן: את המצב שהוא בעייתי, היהודים ברובם לא מכירים ערבים.

<נילי בן גיגי-וולף: נכון, ויש להם אחריות על-פי חוק.

אבישי ברוורמן: אני אומר לך את זה בתור אדם – לא מכירים.

אבישי ברוורמן: אבל מצד שני, בעולם הכסף, שהחבר'ה רוצים כסף, אז גם אני דיברתי איתם כשהייתי שר.

אבישי ברוורמן: אמרו לי: אבישי, מה אתה רוצה?

אבישי ברוורמן: אנחנו רוצים כסף, זה לא עובר את הדברים.

אבישי ברוורמן: לכן החוק כפה מה שאמרת.

אבישי ברוורמן: ומצד שני יש אנשים שיש להם גם אתיקה למרות הכול שרוצים לעשות.

אבישי ברוורמן: מה נילי בן גיגי מציעה עכשיו לשולחן הזה, מעבר לזה שהמצב הוא לא אופטימלי?

<נילי בן גיגי-וולף: שתי נקודות.

<נילי בן גיגי-וולף: ההצלחה של "עבודה ערבית" היא הוכחה שזה לא הפוך מרייטינג, שלהביא את האזרח הערבי ואת המצב שלו אל הציבור הישראלי זה לא פגיעה ברייטינג אלא יכול להיות גם להיפך, תלוי איך מטפלים בזה.

אבישי ברוורמן: כן, יש איכות, סייד קשוע.

אבישי ברוורמן: הלאה, מה עוד?

<נילי בן גיגי-וולף: בסך הכול השידור הציבורי יש לו את האחריות להתעלות מעל שיקולי רייטינג.

אבישי ברוורמן: אז אמרו לך שיהיו עכשיו כמה הפקות.

אבישי ברוורמן: אנחנו נבדוק אותם.

אבישי ברוורמן: ניתן להם את ניצב צור בתור יהודי, את מסעוד גנאים בתור ערבי, הם ישקיפו וייתנו לנו דיווח איך ההפקות האלה יחסית ל"עבודה ערבית".

<נילי בן גיגי-וולף: מצוין.

<נילי בן גיגי-וולף: הנקודה שהיה לי חשוב לתרום בדיון הזה, זה שאנחנו מבקשים בהתייחסות לתוכן שיהיה, להביא את הכול – לא רק את הטוב, לא רק את הרע, אלא להביא את מלוא התמונה כדי שנכיר את המצב לאשורו.

אבישי ברוורמן: תודה.

אבישי ברוורמן: אני מאוד מודה לך.

אבישי ברוורמן: ברשות השנייה לטלוויזיה ולרדיו יש פה את הילה וייצמן-וייס, שהיא סגנית היועצת המשפטית.

אבישי ברוורמן: יש לך משהו להוסיף?

<הילה וייצמן-וייס: כן, אני רק רוצה להתייחס לגבי הזכיינים.

<הילה וייצמן-וייס: אנחנו מפקחים על השידורים גם של הטלוויזיה המסחרית, על ערוצים 2 ו-10, וגם על 16 תחנות רדיו אזוריות.

<הילה וייצמן-וייס: חשוב לי לציין שבעלי הזיכיון, גם בשידורי טלוויזיה וגם בשידורי רדיו, עומדים במחויבויות שלהם, מחויבויות התוכן רלוונטיות לטלוויזיה.

<הילה וייצמן-וייס: ולכן כל הטענות כאן, אני לא מקבלת אותן.

<הילה וייצמן-וייס: מבחינת החוק ומה שהוא קובע - - -

אבישי ברוורמן: אני מבקש ממך, תקשיבי, אני לא צריך את ההערות של עורכי-דין, שעומדים בחוק.

אבישי ברוורמן: אז זה בסדר, אנחנו מדברים מעבר לזה, ולכן אני כבר יותר מדי שומע את הדברים האלה.

<הילה וייצמן-וייס: אבל יש כאן התייחסות לחוק, אז חשוב לציין שיש - - -

אבישי ברוורמן: אז בסדר, אז אמרת את שלך, הכול לפי החוק.

<נילי בן גיגי-וולף: קובעים את זה ביום שישי, בשעות שאף אחד לא צופה בהן.

<נילי בן גיגי-וולף: מסמנים וי על - - -

אבישי ברוורמן: עזבי, אני לא מתווכח על החוק.

אבישי ברוורמן: אם זה מה שאת רוצה להוסיף, זה מיותר.

<הילה וייצמן-וייס: אז מה שעוד חשוב לי לציין מבחינת המסך זה שהרשות השנייה משתתפת במסע שיתופי פעולה עם הזכיינים ועם קרנות.

אבישי ברוורמן: זה נרשם לפרוטוקול, תודה רבה.

אבישי ברוורמן: אני מבקש מעלאא עבדאללה, נציג מרכז אעלאם.

אבישי ברוורמן: בבקשה, בקצרה.

אבישי ברוורמן: רק תראה, חבר הכנסת פריג', שאני כרגע עובר על חוקי הכנסת ואני ממשיך, כי בנושא הזה אני רוצה רק להגיע לסיכום קצר כי יש פה שחקנים רציניים, גם חלק בחוץ.

אבישי ברוורמן: והמטרה שלי, אני לא אוהב ברברת, אני רוצה, בתור שר ראיתי שזה לא קרה, אני רואה פה שיפור בנושאים, אני מקווה שבדברים אחרים על הלפ"מ.

אבישי ברוורמן: כן.

<עלאא עבדאללה: יש לי שתי נקודות להוסיף.

<עלאא עבדאללה: הראשונה, אני מציע ליושב-ראש ועדת הכלכלה להתמקד בשתי שאלות חשובות הנובעות מעצם קיומה של הוועדה.

אבישי ברוורמן: בבקשה.

<עלאא עבדאללה: אחת, הנושא של מצבה של התקשורת הערבית.

<עלאא עבדאללה: לאיזה תקשורת אתם מתכוונים?

<עלאא עבדאללה: האם אמצעי התקשורת הערביים?

<עלאא עבדאללה: או התקשורת הערבית, האוכלוסייה הערבית, מהשידורים המסחריים הציבוריים של הערוצים המסחריים הישראליים?

אבישי ברוורמן: אוקיי.

<עלאא עבדאללה: שתיים, אני חושב שמצבה של התקשורת הערבית לא ישתפר ככל שאין ייצוג הולם של האוכלוסייה הערבית בהרכב מועצות השידור השונות.

<עלאא עבדאללה: סתם דוגמה, יש נציג אחד ערבי במועצת הרשות השנייה.

<עלאא עבדאללה: הייתה ועדה של הרשות השנייה מבחינת שוק התקשורת, פנינו שיהיה ייצוג הולם של האוכלוסייה הערבית, כלל לא היה.

<עלאא עבדאללה: הייתה ועדה של לשכת העיתונות הממשלתית לפני שנתיים.

<עלאא עבדאללה: פנינו שיהיה ייצוג הולם של האוכלוסייה הערבית.

אבישי ברוורמן: אני אתייחס לזה בסיכום.

אבישי ברוורמן: תודה.

<עלאא עבדאללה: כלל לא היה.

<עלאא עבדאללה: אחד.

<עלאא עבדאללה: הנקודה השנייה, ייצוג הולם מבחינת איכות, מבחינת תוכן – לא ייתכן שחוק רשות השידור וחוק הרשות השנייה מתייחס לאוכלוסייה הערבית בהקשר לשוני בלבד.

<עלאא עבדאללה: לא ייתכן שהאוכלוסייה הערבית הינה אוכלוסייה דוברת השפה הערבית.

<עלאא עבדאללה: אנחנו לא אוכלוסיית דוברי השפה הערבית, אנחנו אוכלוסייה ערבית.

אבישי ברוורמן: קיבלתי את ההערה.

<עלאא עבדאללה: אני מציע שלשון החקיקה ישתנה בהתאם למגמות היום.

אבישי ברוורמן: אני אגיד לך משהו חשוב.

אבישי ברוורמן: אני על הוויכוח לשנות את זה מערבית ודובר ערבית, כל המליאה תתפוצץ.

אבישי ברוורמן: אני מציע במקום זה להביא דברים פרקטיים ומעשיים, במקום להתחיל לריב על הנושא הזה, שפתאום יהפוך להיות איזה הצבעת מחאה בעולם.

אבישי ברוורמן: בוא נעשה תכלס.

אבישי ברוורמן: אני מקבל מה שאתה אומר, אבל חבל לבזבז על זה את הזמן.

<עלאא עבדאללה: יש לי עוד שתי הערות.

<עלאא עבדאללה: ההערה הראשונה, לגבי ה-5% שדיברו עליו.

<עלאא עבדאללה: כמובן שחוק הרשות השנייה מחייב את בעל הזיכיון לשדר 5% בשפה הערבית.

<עלאא עבדאללה: החוק נותן שתי אופציות: או לשדר תוכניות בשפה הערבית או לתרגם.

<עלאא עבדאללה: בעלי הזיכיון מתרגמים, לא משדרים שידורים בשפה הערבית.

<שאול מגנזי: עובדתית לא נכון.

<עלאא עבדאללה: הם מתרגמים ואומרים: הגענו למכסה.

<עלאא עבדאללה: אחד.

<עלאא עבדאללה: שניים, אני מפנה את תשומת ליבו של יושב-ראש הוועדה להצעת חוק רשות השידור 1963, שם ההצעה: הרשות תשדר שידורים מיעוטים בשפה הערבית.

<עלאא עבדאללה: כשהתקבל החוק התקבל: הרשות תשדר שידורים.

<עלאא עבדאללה: מחקו מיעוטים וכתבו - - -

אבישי ברוורמן: תעביר לי את זה, אני אבדוק.

אבישי ברוורמן: תודה רבה.

אבישי ברוורמן: אני לא רוצה להפלות יותר מדי נגד הדרוזים אז אני אתן עוד 40 שניות ליאסר עטילה.

אבישי ברוורמן: כן.

<יאסר עטילה: אני אגיד שישה דברים ב-40 שניות, תסתכל בשעון.

<יאסר עטילה: אחד, בעוד שהשידור המסחרי מחויב לרווחים כלכליים אנחנו מחויבים לציבור כולו כידוע.

<יאסר עטילה: שתיים, דיברת על דברים חיוביים.

<יאסר עטילה: דבר אחד אצלנו, קמפיין מושקע שמוביל אותו "סקטורס", תוצאות לא אחרו לבוא.

<יאסר עטילה: רק להגיד לכם נתון כדי לסבר את האוזן: קיבלנו דוח של "שפ"מ" לפני יומיים, מראה על עלייה ב-93% במכירת פרסומות ברדיו בערבית בהשוואה לתקופה המקבילה אשתקד.

אבישי ברוורמן: אבל תן לי גם את המספר המוחלט.

אבישי ברוורמן: כמה כסף זה?

<יאסר עטילה: זה 801,000 שקל מינואר עד מאי.

אבישי ברוורמן: אז כפול.

אבישי ברוורמן: תודה.

<יאסר עטילה: כפול.

<יאסר עטילה: דבר שלישי, דיברת, אדוני היו"ר, על דברים חיוביים.

<יאסר עטילה: התחלנו מזה שנה כמעט, ובטח חברי הכנסת ערים לזה ויודעים את זה, בוודאי מסעוד גנאים שיתארח אצלנו ביום ראשון הבא, אצל העורך נזיר מג'לי בנושא מאוד חשוב – רציתי רק שתקשיב.

אבישי ברוורמן: עוד כשהייתי בבנק העולמי, הייתי אז נשיא בן-גוריון – נזיר מג'לי קורא בעולם ובארץ, הוא בשבילי איש ברמה מאוד גבוהה.

<יאסר עטילה: הדבר הראשון, התחלנו מזה שנה, כדי לסבר את האוזן, לצאת ליישובים הערביים.

<יאסר עטילה: כל חודש אנחנו יוצאים כל הצוות, בונים אולפן ביישוב, במשך שמונה עד עשר שעות משדרים מאותו יישוב למען אותו יישוב.

<יאסר עטילה: בעוד חודשיים אנחנו בכפר-קאסם אחרי הרמדאן.

אבישי ברוורמן: אתה רוצה שיושב-ראש הכנסת יכניס אותי למעצר?

<יאסר עטילה: הדבר האחרון, דבר בונה.

<יאסר עטילה: אנחנו בעד, ולא רק בעד אלא מיישמים הלכה למעשה שיתוף פעולה מבית ומבחוץ עם תחנות רשות השידור, הטלוויזיה בערבית ושאר רשתות הרדיו.

<יאסר עטילה: ועם העיתונות המקומית, "כל אל-ערב" ואחרים, יש שיתוף פעולה פורה, מתמיד, בונה, והם מפרסמים גם את הלוח שידורים שלנו אצלם בעיתון.

<יאסר עטילה: וזה לא רק, היד עוד נטויה.

אבישי ברוורמן: יאסר, המרץ שלך הוא בלתי נלאה.

<יאסר עטילה: אנחנו עוד נהיה התחנה המובילה והמשפיעה.

<יאסר עטילה: מתחייב, תרשום בפרוטוקול.

אבישי ברוורמן: אינשאללה.

אבישי ברוורמן: תודה.

אבישי ברוורמן: לפני שאני נותן לחבר הכנסת גנאים, מה שהבטחתי, אני רואה גם שח'ולוד מסאלחה, עורכת אתר "בוקרא" שאני ביקרתי שם בעבר, רוצה להגיד משהו.

<ח'ולוד מסאלחה: טוב, זה משפט אחד.

<ח'ולוד מסאלחה: אני גם כן עובדת באעלאם.

<ח'ולוד מסאלחה: היה לנו מפגש על הלפ"מ, ושמעתי על הנתונים שזה לא עובר 3%.

<ח'ולוד מסאלחה: קיבלנו התחייבות שבמשך השנה, כלומר 2013, זה יעלה ליותר מ-8%.

<ח'ולוד מסאלחה: אני מבקשת שיושב-ראש הוועדה והוועדה תעקוב אחרי הנתון הזה.

אבישי ברוורמן: תעבירי לי את זה בכתב.

אבישי ברוורמן: כל דבר כאן לגבי הלפ"מ, אני הולך לזמן שיחה אצלי במשרד להבין מה קורה.

<ח'ולוד מסאלחה: אוקיי, אז אפשר לעקוב אחרי זה, כי אמרנו שיש המשכיות לוועדה, נכון?

אבישי ברוורמן: בהחלט.

אבישי ברוורמן: שוכראן.

אבישי ברוורמן: תודה רבה.

אבישי ברוורמן: חבר הכנסת גנאים, ואני אסכם.

מסעוד גנאים: טוב, אני אקצר בגלל המליאה, אנחנו צריכים לרוץ לשם.

אבישי ברוורמן: אתה כבר באמת בהצהרה.

מסעוד גנאים: לא הצהרה, אין הצהרות, הצהרת מה?

אבישי ברוורמן: הצהרת מס.

מסעוד גנאים: אלא אם אתה רוצה להצהיר שכל התקשורת הערבית תמומן כראוי.

אבישי ברוורמן: כל מי שיושבים בשולחן רוצים לקדם את העניינים.

מסעוד גנאים: אני מקווה.

מסעוד גנאים: אז תחילה, אני מברך את כל האורחים, אהלן וסהלן פיכּם.

מסעוד גנאים: כולכם חברים שלנו, אנחנו קליינטים אצלכם, ואני מקווה שכולכם תצליחו.

מסעוד גנאים: אני מברך את חברי עיסאווי על עצם קיום הדיון.

מסעוד גנאים: תחילה, אני חושב שהיעדר הלפ"מ הוא זלזול בכלי התקשורת הערבים ובתקשורת הערבית, צריך לשלוח להם מכתב ולנזוף בהם.

מסעוד גנאים: אני חושב שהיחס של הממשלה או של הלפ"מ, של כולם לתקשורת הערבית, לאמצעי התקשורת הערבית, הוא חלק מהיחס לאוכלוסייה הערבית פלסטינית במדינה.

מסעוד גנאים: אז תחילה, אם אנחנו רוצים לכבד את האוכלוסייה הערבית, אז צריך תקשורת שתבטא את הייחוד ואת השוני התרבותי והלאומי של התקשורת הערבית.

מסעוד גנאים: אין ספק שהתקשורת הערבית, אם זה האתרים, אם זה הרדיו, אם כולם, ממלאים תפקיד חשוב מאוד.

מסעוד גנאים: אנחנו לא יכולים להתעלם גם מהשינוי ברדיו בערבית – אני מודה, אנחנו רואים שיש שינוי.

מסעוד גנאים: האם זה מה שצריך?

מסעוד גנאים: אני לא חושב, אבל יש שינוי, אנחנו יודעים.

מסעוד גנאים: אבל בסוף, אני חושב שאם אנחנו רוצים תקשורת ערבית שהיא לא רק משקפת את החברה אלא היא משתתפת כמנוף בשינוי ובתיקון החברה הערבית, אז צריכים לתמוך בה.

מסעוד גנאים: תודה.

אבישי ברוורמן: תודה רבה.

<עאטף כיוף: אני יכול להגיד משפט?

<עאטף כיוף: רק תרשה לי.

אבישי ברוורמן: עאטף, אתה בטוח, בתור מורה, בתור מחנך, שאם לא תגיד אז הציבור יצא נחסר?

<עאטף כיוף: שלושים שניות.

<עאטף כיוף: שמע, אני מקבל את שיקול הדעת שלך.

אבישי ברוורמן: אז אנחנו נבחן את זה, זה מבחן.

אבישי ברוורמן: תאמר משהו, ואנחנו נראה אם זה מוסיף.

<עאטף כיוף: אני רוצה רק להגיד שאנחנו הקמנו קורס לכתבים ועורכים מהחברה הערבית – מגזר, אני לא משתמש בזה בכלל.

אבישי ברוורמן: חברה.

אבישי ברוורמן: אני ניסיתי לשנות את הדבר הזה, לא להגיד מגזר, ולא הצלחתי.

<עאטף כיוף: נרשמו 120, היו בקורס 24, סיימו 16, ואנחנו מתחילים לקלוט אותם.

אבישי ברוורמן: יפה.

<עאטף כיוף: זו הייתה המדיניות של הנציגים הערביים בתוך מליאת רשות השידור.

אבישי ברוורמן: הוספת ותודה.

<עאטף כיוף: אנחנו עושים איזושהי עבודה.

עיסאווי פריג': אני רוצה להרחיב את הדיון, חברים.

עיסאווי פריג': זו יריית הפתיחה.

עיסאווי פריג': בהמשך כנראה שעוד יהיו דברים גם שיביכו.

עיסאווי פריג': אני רוצה שנצא לדרך.

עיסאווי פריג': תפדל.

אבישי ברוורמן: קודם כול, אני מודה לכם.

אבישי ברוורמן: אני איש מעשה.

אבישי ברוורמן: אני מסכים לכל מה שנאמר כאן.

אבישי ברוורמן: מצד אחד, אין ספק שבישראל על פני שנים קיימת אפליה מול האוכלוסייה הערבית.

אבישי ברוורמן: אני אמרתי את זה בתור שר, אמרתי את זה בעבר.

אבישי ברוורמן: אין גם ספק שבמדינת ישראל רוב היהודים לא מכירים את הערבים.

אבישי ברוורמן: אני אומר לכם, כשאני גדלתי, אני גדלתי בשכונת פועלים ברמת-גן, הכרתי את הערבים בעזה, כשהייתי קצת שמה במה שנקרא סכסוך קטן, ולאחר מכן, ההיכרות שלי הייתה דווקא בסטנפורד, בבנק העולמי, וכמובן בתור נשיא אוניברסיטת בן-גוריון, בתור שר לענייני ערבים.

אבישי ברוורמן: אני חושב שהתפקיד של התקשורת העברית והערבית הוא כל כך חשוב, כי הבורות של הסטיגמות, רוב היהודים חושבים שערבים הם או גיס חמישי או הם קיצונים מאוד מאוד מוסלמים.

אבישי ברוורמן: הם לא מכירים את האוכלוסייה הערבית על העומק שלה, על הרצינות שלה, וכמובן שכמו כל אוכלוסייה יש את האלמנטים השליליים.

אבישי ברוורמן: ולכן אני חושב שהמשימה הזאת, שהוזנחה על-ידי הממשל הישראלי שנים רבות, אני רואה שיפור, כי דבר אחד למדתי – האויב של הטוב הוא הטוב ביותר.

אבישי ברוורמן: ולכן אני אומר את זה לשלמה, לעאטף, ליאסר.

אבישי ברוורמן: אני עוקב אחרי הדברים האלה, ובאמת בשנתיים האחרונות אני רואה שיפור ואני מחזק אתכם להיות כמה שיותר פתוחים, כמה שיותר איכותיים.

אבישי ברוורמן: עכשיו, לגבי התקשורת, כשיש ואקום אז קורים דברים.

אבישי ברוורמן: אז נכנס סוהיל, נכנס "פאנט".

אבישי ברוורמן: ולכן יש אנרגיה אדירה באוכלוסייה הערבית באמצעות השוק הפרטי גם ברדיו, ועכשיו אנחנו שומעים גם לגבי האפשרות של תוכן בטלוויזיה וכל הדברים האלה.

אבישי ברוורמן: מה שאנחנו ננסה לעשות, כי אנחנו לא גוף ביצועי, אנחנו ועדת הכלכלה.

אבישי ברוורמן: נאמרו פה שלושה דברים: דבר אחד לגבי הלפ"מ – אני אזמן אישית אלי את מנהל הלפ"מ לברר את הדברים האלה, ואני אשוחח גם עם האנשים הרלוונטיים בממשלת ישראל, כי אני חושב שצריך לחזק את הדברים בהתאם לדברים שעלו כאן.

אבישי ברוורמן: ואנחנו, חבר הכנסת עיסאווי פריג', שאני מודה לו על היוזמה והוא גם אדם שאני מעריך ומכבד, אנחנו נמשיך, נעקוב אחרי הדברים האלה כדי לקדם אותם.

אבישי ברוורמן: מאוד חשוב לי, ואני אמרתי את זה במקרה שמר מגנזי הוא קרח, ואני בזמן האחרון יש לי סימפטיה מזה חודשיים לקרחים – סוהיל, התכוונתי גם אליך – אני כבר את הסיפור הזה, הסתובבו עלי כבר, אני אומר, כיושב-ראש ועדת כספים, שר, נשיא אוניברסיטה.

אבישי ברוורמן: אני מקווה שבאמת הדברים שאנחנו דיברנו פה יקרמו עור וגידים, "קשת" תמשיך להצליח, "רשת".

אבישי ברוורמן: הציבור הישראלי, יהודי וערבי, זקוק מצד אחד לשיפור שקורה עכשיו ברשות השידור, ומצד שני יש שילוב של שוק פרטי, שפועם ויוצר, של תוכן, כי העוצמה שמחלחלת, שאמרתי סייד קשוע הוא רק הסימן של האיתות הגדול, יש המון איכות באוכלוסייה הערבית, יש המון יצירתיות.

אבישי ברוורמן: כמו שלמשל הקולנוע הישראלי וההפקות הישראליות פרצו כשהתחילו לתת יותר משאבים, ופתאום ראית איזו עוצמה, בכל העולם מדברים היום על היצירה הישראלית.

אבישי ברוורמן: אני אומר: ביצירה הישראלית יש גם יהודים וגם ערבים, ראינו גם שילוב בחלק מהפרסים, ולכן אני מחזק את כל אלה שעובדים פה ביחד.

אבישי ברוורמן: ברור שיש ביקורות, לא נוכל לשנות את העבר, אבל אם נעבוד קשה נשנה את העתיד.

אבישי ברוורמן: שוכראן, אנחנו נמשיך לעקוב, תודה לכולכם.